Man sterf in PTA-ontploffing - Maroela Media
Man sterf in PTA-ontploffing
Nooddienste versper die pad naby die toneel. Foto: Herbert Atkinson
'n Man is Maandag dood en een ernstig beseer tydens 'n ontploffing by 'n skrootwerf in die weste van Pretoria.
Herbert Atkinson (21), 'n lid van die Area Patrol Unit wat eerste op die toneel was, het aan Maroela Media gesê die ontploffing het omstreeks 09:00 by die perseel op die hoek van Servaas- en Rebeccastraat plaasgevind.
"Ek en my pa het by die toneel aangekom en 'n man op die grond tussen motors sien lê, stukke van sy liggaam het oor die toneel gelê," het Atkinson gesê.
Een man wat tydens die ontploffing beseer is, is in 'n ernstige toestand na 'n nabygeleë hospitaal geneem vir verdere behandeling. Die oorledene en beseerdes het glo by die skrootwerf gewerk.
Na wat verneem word, het die mans glo aan 'n toestel gewerk wat springstof bevat het, toe dit ontplof het.
Die polisie se bomeenheid is na die toneel ontbied en hulle het die strate in 'n twee blok radius afgesper en vir verkeer en voetgangers gesluit.
Volgens kol. Caroline Naidoo, stasiebevelvoerder van die Pretoria-Wes-polisiestasie, is die polisie tans op die toneel en ondersoek die voorval. Volgens Naidoo is daar ook projektiele op die toneel gevind.